Ouer vas wat glo onnie aanrandŉ 40-jarige vrou is in hegtenis geneem nadat sy glo Vrydag haar seun se onderwyseres aangerand het. Die voorval het by die Leema Primary School in Tlhatlaganyane buite Rustenburg in Noordwes plaasgevind, het kapt. Sam Tselanyane, woordvoerder van die polisie, gesê. “Daar word beweer die 52-jarige onderwyseres was in die geselskap van twee kollegas en op pad om die skool se perseel binne te gaan toe sy die verdagte by die hek gesien het.” Volgens Tselanyane het die verdagte die onderwyseres daarvan beskuldig dat sy haar kind sleg behandel het. “Sy het glo aan die onderwyseres gesê dat sy haar ŉ les sal leer. Die onderwyseres het glo nog probeer verduidelik dat sy nie kinders sleg behandel nie toe die verdagte haar met ŉ sambreel begin aanval het.” Die onderwyseres het beserings aan haar kop en hande opgedoen. “Die verdagte het van die toneel gevlug en die slagoffer het die skoolperseel binnegegaan voor sy na ŉ hospitaal geneem is vir behandeling.” Tselanyane het gesê die polisie is na die toneel ontbied en was nog besig om verklarings af te neem toe lede van die gemeenskap die verdagte na die skool gebring het. Die vrou is daarna in hegtenis geneem en sal na verwagting Maandag in die Mogwase-landdroshof verskyn. Maroela Media het vroeër berig die slagoffer is Mpuseng Sepotokele, ŉ gr. 3-onderwyseres. Tlhalefang Sepotokele, Mpuseng se seun, het gesê sy ma is in die Ferncrest-hospitaal in Tlhabane opgeneem. ŉ Foto wat Sepotokele se beserings wys, is intussen wyd op sosiale media versprei.